Messadi davart in credit per il remplazzament dil scaldament ella casa da scola Castrisch

Preziada dunna presidenta dil parlament

Stimadas parlamentarias, stimai parlamentaris

Il scaldament vegl dad ieli ella casa da scola Castrisch ei defects e sto vegnir remplazzaus cun in niev indrez. Sco mesira immediata ha in scaldament d'urgenza stuiu vegnir mess en funcziun avon Nadal. Il menaschi da scola ha aschia saviu vegnir menaus vinavon senza impediments. Quei scaldament d'urgenza resta en funcziun duront la perioda da scaldar currenta, sto silsuenter denton vegnir remplazzaus. Per quei intent propona la suprastonza communala al parlament communal l'approbaziun d'in credit corrispundent.

	Scaldament dad ieli ch'ei da remplazzar	Scaldament d'urgenza installau

Situaziun da partenza e descripziun dil project

Il scaldament dad ieli ella casa da scola Castrisch, il qual ei vegnius integraus igl onn 1990, ei defects e sto vegnir remplazzaus urgentamein. Dapi fin atun 2021 ha il scaldament adina puspei giu disturbis da funcziun. La finala han ils disturbis vid il brischa-ieli e vid la caldera stuiu vegnir eliminai pliras gadas a gi. Plinavon era ei buca pli pusseivel da reglar la temperatura cunquei ch'il scaldament mava mintgamai cun la prestaziun maximala entochen la proxima interrupziun. Tenor il pareri dil tecnicher da service dalla fatschenta Hoval eis ei muort la vegliadetgna e la munconza da tocs da reserva inevitabel da remplazzar igl implont. Cun il biro da planisaziun Caduff Haustechnik AG, Glion, ein differentas variantas per in niev scaldament vegnidas verificadas. Tenor la lescha d'energia ei il remplazzament cun in scaldament dad ieli buca pli lubius, ei sto vegnir installau in scaldament cun materials dad arder regenerabels. Sin fundament dalla situaziun el liug e las relaziuns spazialas ei il replazzament dil scaldament dad ieli cun in scaldament da pellets semussaus sco la varianta la pli favoreivla e raschuneivla. Quei implont selai installar cun pintgas adattaziuns ellas stanzas existentas. Era arisguard la sanaziun planisada dalla casa da scola ei il remplazzament cun in scaldament da pellets la correcta varianta. Da tal scaldament selai senz'auter era far diever suenter la renovaziun. L'installaziun ei previda la primavera 2022 suenter la finiziun dalla perioda da scaldar.

Plan 2. Plaun sutterran casa da scola Castrisch

Cuosts

Per saver realisar las lavurs basegna ei in credit d'investiziun da CHF 167'000.00.

Cumposiziun dils cuosts tenor calculaziun

Lavurs da planisaziun

5'000.00

Lavurs d'impressari

18'000.00

Installaziuns scaldament

130'000.00

Installaziuns electricas

12'000.00

Lavurs da schubergiar

2'000.00

Total cuosts d'investiziun

CHF 167'000.00

El preventiv 2022 era il remplazzament dil scaldament a Castrisch buca previus. Duront la debatta dil preventiv l'entschatta december 2021 era ei muort ils disturbis denton prevesibel ch'il remplazzament daventi necessaris. Per quei motiv ha la suprastonza communala fatg attents sin quei fatg ella debatta.

El rom dil niev program da promoziun "Green Deal" sustegn il cantun il remplazzament da scaldaments dad ieli cun scaldaments da lenn cun ina contribuziun da promoziun. La damonda corrispundenta ei vegnida inoltrada al cantun. Cun disposiziun dils 6 da fevrer 2022 communichescha il departament d'infrastructura, energia e mobilitad ch'ina contribuziun da total maximalmein CHF 46'200.00 vegn concedida per il remplazzament dil scaldament.

Proposta

		Sin fundament dallas explicaziuns precedentas fa la suprastonza communala las suandontas propostas al parlament:

		Per il remplazzament dil scaldament ella casa da scola Castrisch vegn in credit brut da 167'000 francs plus in'eventuala carischia concedius.

		Contribuziuns da tiarzs vegnan deducidas.

		La suprastonza communala vegn autorisada da realisar la decisiun.

	Ilanz/Glion, ils 9 da mars 2022	Suprastonza communala Ilanz/Glion

1

3